Datasets:

Svngoku

/

kikongo-bible-asr

like 0

Tata ya nkento yina tubaka nde: Mono yindulaka nde, ‘Nge ke menga yandi kibeni.’ Yo yina mono pesaka yandi na mwana-bakala mosi yina fidisaka nge na makwela. Keti leke na yandi ya nkento me luta yandi ve na kitoko? Pardo, baka leke na yandi na kisika na yandi.

Kansi, Samsoni tubilaka bo nde: Mbala yai, bantu ya Filistia lenda pesa mono foti ve kana mono sala bo mbi.

Yo yina Samsoni kwendaka mpi kangaka mikengi 300. Ebuna yandi bakaka minda, yandi kangisaka mikila ya mikengi yina, zole-zole, mpi yandi tulaka mwinda mosi na kati ya konso mikila yina zole.

Na nima, yandi tulaka tiya na minda yina mpi bikaka mikengi yina yo kwenda na bilanga ya bambuma ya bantu ya Filistia. Yandi tulaka bima yonso tiya yantika na kita ya matiti tii na bambuma ya bilanga, mpi na bilanga ya vinu ti na banti ya olive.

Bantu ya Filistia yulaka nde: Nani me sala mambu yai? Bo songaka bo nde: Yo kele Samsoni, bokilo ya muntu ya Timna, sambu yandi bakaka nkento ya Samsoni mpi pesaka yandi na mwana-bakala mosi yina fidisaka Samsoni na makwela. Yo yina bantu ya Filistia tombukaka mpi yokaka nkento yina ti tata na yandi tiya.

Ebuna Samsoni tubilaka bo nde: Sambu beno me sala mutindu yai, mono ta kwenda ve tii kuna mono ta vutula mbi.

Ebuna yandi fwaka bo mosi-mosi, bantu mingi kibeni, na nima yandi kulumukaka mpi zingaka na kati ya dibulu mosi ya kele na kati ya ditadi ya Etami.

Na nima, bantu ya Filistia tombukaka ebuna bo salaka camp na Yuda mpi bo vandaka kutambula-tambula na Lehi.

Ebuna bantu ya Yuda tubaka nde: Sambu na nki beno me tombuka sambu na kunwanisa beto? mpi bo pesaka mvutu nde: Beto me tombuka sambu na kukanga Samsoni, sambu na kusala yandi kaka mutindu yandi me sala beto.

Yo yina bantu ya Yuda kulumukaka na dibulu ya kele na kati ya ditadi ya Etami mpi bo tubilaka Samsoni nde: Keti nge ke zaba ve nde bantu ya Filistia ke yala beto? Ebuna, sambu na nki nge me sala beto mambu yai? Yandi tubilaka bo nde: Mono salaka bo kaka mutindu bo salaka mono.

Kansi bo tubilaka yandi nde: Beto me kwisa kukanga nge mpi kupesa nge na maboko ya bantu ya Filistia. Ebuna Samsoni tubaka nde: Beno zenga kieleka na ntwala na mono nde beno ta nwanisa mono ve.

Bo tubilaka yandi nde: Ve, beto ta kangisa nge kaka bansinga mpi ta pesa nge na maboko na bo, kansi beto ta fwa nge ve.

Yo yina bo kangisaka yandi bansinga zole ya mpa mpi basisaka yandi na ditadi yina.

Ntangu yandi kumaka na Lehi, bantu ya Filistia tulaka milolo ya kiese ntangu bo monaka yandi. Ebuna mpeve ya Yehowa pesaka yandi ngolo, mpi bansinga yina vandaka na maboko na yandi kumaka bonso bansinga ya lino ya bo me yoka tiya, mpi miniololo yina bo kangisaka yandi kumaka pete-pete na maboko na yandi.

Ntangu yai yandi monaka mukwa ya mbwanga ya mpunda ya bakala ya bo me katuka kufwa yandi tandulaka diboko, bakaka yo mpi fwaka bantu ti yo.

Ebuna Samsoni tubaka nde:

Ti mukwa ya mbwanga ya mpunda mosi—kita mosi, bita zole!

Ti mukwa ya mbwanga ya mpunda mosi, mono me fwa bantu 000.

Ntangu yandi manisaka kutuba, yandi losaka mukwa ya mbwanga yina mpi bingaka kisika yina Ramati-lehi.

Ebuna yandi waka nzala ya ngolo ya masa, yo yina yandi bingaka Yehowa mpi tubaka nde: Nge muntu me pesa luguluku yai ya nene na maboko ya nsadi na nge. Ntangu yai, keti mono fwete fwa na nzala ya masa mpi kubwa na maboko ya bantu ya kukonda kuyotisa?

Yo yina Nzambi pasulaka dibulu mosi yina vandaka na Lehi, mpi masa basikaka. Ntangu yandi nwaka, ngolo na yandi vutukaka mpi yandi bakaka diaka kikesa. Yo yina yandi pesaka kisika yina zina Ene-akore, yo kele na Lehi tii bubu yai.

Yandi sambisaka Izraele na bilumbu ya bantu ya Filistia bamvula 20.

Kilumbu mosi, Samsoni kwendaka na Gaza mpi kuna yandi monaka nkento mosi ya ndumba, ebuna yandi kotaka na nzo ya nkento yina.

Bo songaka bantu ya Gaza nde: Samsoni me kwisa awa. Yo yina bo ziungaka kisika yina mpi bumbanaka mpimpa ya mvimba na kielo ya mbanza. Bo bikalaka pima mpimpa ya mvimba mpi bo tubaka bo na bo nde: Ntangu ntongo ta tana, beto ta fwa yandi.

Kansi, Samsoni lalaka kaka pana tii na midi ya mpimpa. Ebuna yandi telamaka na midi ya mpimpa mpi simbaka bakielo ya mbanza ti makunzi zole yina vandaka na lweka mpi tumunaka yo kumosi ti nti ya kielo. Yandi tulaka yo na zulu ya mapeka mpi tombukaka ti yo na nsongi ya ngumba yina kele na ntwala ya Ebroni.

Na nima, yandi zolaka nkento mosi na Muwanda ya Soreki, zina na yandi Dalila.

Yo yina bamfumu ya bantu ya Filistia solulaka ti Dalila mpi tubaka nde: Leba yandi mpi sosa kuzaba nki ke pesaka yandi ngolo ya mingi mutindu yina, mpi nki mutindu beto lenda nunga yandi, kukangisa yandi bansinga, mpi kubedisa yandi. Kana nge sala mutindu yina, konso muntu na kati na beto ta pesa nge mbongo ya bibende.

Na nima, Dalila tubilaka Samsoni nde: Pardo songa mono na wapi ngolo na nge ya mingi ke katukaka, mpi nki bo lenda sadila sambu na kukangisa nge bansinga mpi kubedisa nge.

Samsoni tubilaka yandi nde: Kana bo kangisa mono bansinga ya mubisu nsambwadi ya munduki ya tolo-tolo yina bo me yumisa ntete ve, mono ta lemba mpi ta kuma bonso muntu yonso.

Yo yina bamfumu ya bantu ya Filistia natilaka Dalila bansinga ya mubisu nsambwadi ya munduki ya tolo-tolo yina bo me yumisa ntete ve, mpi yandi kangisaka yandi yo.

Bo tulaka bantu sambu bo bumbana na suku ya kati, ebuna nkento yina tubilaka yandi na ndinga ya ngolo nde: Samsoni, bantu ya Filistia me kwisila nge! Ebuna Samsoni zengaka bansinga yina ya munduki ya tolo-tolo na pete yonso mutindu nsinga ya lino ke zenganaka kana yo simba tiya. Kinsweki ya ngolo na yandi zabanaka ve.

Na nima Dalila tubilaka Samsoni nde: Tala! Nge me kusa mono mpi nge me tubila mono mambu ya luvunu. Ntangu yai, pardo, songa mono nki bo lenda sadila sambu na kukangisa nge bansinga.

Samsoni tubilaka yandi nde: Kana bo kangisa mono bansinga ya mpa yina bo me sadila ve kisalu, mono ta lemba mpi ta kuma bonso muntu yonso.

Yo yina Dalila bakaka bansinga ya mpa, yandi kangisaka yandi yo, mpi tubaka na ndinga ya ngolo nde: Samsoni, bantu ya Filistia me kwisila nge! (Na ntangu yina yonso, bantu bumbanaka na suku ya kati.) Ebuna yandi zengaka bansinga yina na maboko na yandi bonso bansinga ya bwanda.

Na nima, Dalila tubilaka Samsoni nde: Tii ntangu yai nge me kusa mono mpi nge me tubila mono mambu ya luvunu. Songa mono nki bo lenda sadila sambu na kukangisa nge bansinga. Ebuna Samsoni tubilaka yandi nde: Kana nge kanga mikoti ya nsuki nsambwadi yina kele ya kutunga na ntu na mono ti nsinga yina bo me tunga, ngolo na mono ta mana.

Yo yina Dalila kangisaka yo ti kitini mosi ya nti mpi yandi tubilaka Samsoni na ndinga ya ngolo nde: Samsoni, bantu ya Filistia me kwisila nge! Ebuna yandi telamaka na mpongi mpi tumunaka kitini ya nti yina bo ke tungilaka bilele mpi nsinga yina bo tungaka.

Ntangu yai, Dalila tubilaka yandi nde: Inki mutindu nge lenda tuba nde, ‘Mono ke zolaka nge,’ na ntangu ntima na nge kele ve na mono? Mbala tatu yai, nge me kusa mono mpi nge me songa mono ve kisika ngolo na nge ya mingi ke katukaka.

Sambu konso kilumbu yandi vandaka kuyula yandi mbala na mbala mpi kuyangisa yandi, Samsoni lembaka kibeni na mpila nde yandi lendaka diaka ve kukanga ntima.

Yo yina, nsuka-nsuka yandi kangudilaka Dalila ntima mpi tubaka nde: Lutebu me lutaka ntete ve na ntu na mono, sambu mono kele Nazire ya Nzambi katuka ntangu yina mono butukaka. Kana bo zenga mono nsuki, ngolo na mono ta mana mpi mono ta lemba ebuna mono ta kuma bonso bantu yonso ya nkaka.

Ntangu Dalila monaka nde Samsoni kangudilaka yandi ntima, na mbala mosi yandi tindaka bantu bo binga bamfumu ya Filistia, mpi tubaka nde: Ntangu yai beno tombuka, sambu yandi me kangudila mono ntima na yandi. Ebuna bamfumu ya Filistia tombukaka mpi kwisaka na kisika ya Dalila mpi bo nataka mbongo.

Dalila salaka na mpila nde Samsoni kulala na zulu ya mabolongo na yandi ebuna yandi bingaka bakala mosi mpi songaka yandi na kuzenga mikoti ya nsuki nsambwadi yina vandaka ya kutunga na ntu ya Samsoni. Na nima, Dalila yantikaka kuyala Samsoni, sambu ngolo na yandi vandaka kumana.

Ebuna Dalila tubaka na ndinga ya ngolo nde: Samsoni, bantu ya Filistia me kwisila nge! Samsoni telamaka na mpongi mpi tubaka nde: Mono ta basika bonso na bambala yina ya nkaka mpi ta kudikatula na maboko na bo. Kansi Samsoni zabaka ve nde Yehowa yambulaka yandi.

Yo yina bantu ya Filistia simbaka yandi mpi tobulaka yandi meso. Ebuna bo kulumusaka yandi na Gaza mpi kangisaka yandi miniololo zole ya kwivre, mpi yandi kumaka muntu yina ke balulaka ditadi ya bo ke nikilaka bambuma na boloko.

Kansi, nsuki ya ntu na yandi yantikaka kumena diaka na nima ya ntangu yina bo zengaka yandi yo.

Bamfumu ya Filistia vukanaka kisika mosi sambu na kupesa kimenga ya nene na nzambi na bo Dagoni mpi kusala nkinsi, sambu bo vandaka kutuba nde: Nzambi na beto me pesa mbeni na beto Samsoni na maboko na beto!

Ntangu bantu monaka yandi, bo kumisaka nzambi na bo mpi tubaka nde: Nzambi na beto me pesa mbeni na beto na maboko na beto, muntu yina bebisaka insi na beto mpi fwaka bantu na beto mingi kibeni.

Sambu ntima na bo vandaka na kiese, bo tubaka nde: Beno binga Samsoni sambu yandi sekisa beto. Yo yina bo bingaka Samsoni na kubasika na boloko sambu yandi sekisa bo bo tedimisaka yandi na kati-kati ya makunzi.

Ebuna Samsoni tubilaka mwana-bakala yina vandaka kusimba yandi na diboko nde: Bika nde mono simba makunzi ya ke simba nzo, sambu mono yekamina yo.

(Nkutu nzo yina vandaka ya kufuluka na babakala ti bankento. Bamfumu yonso ya Filistia vandaka pana, mpi babakala ti bankento kiteso ya vandaka na zulu ya ludi bo ke tala na ntangu Samsoni vandaka kusekisa bo.)

Ebuna Samsoni bingaka Yehowa na ndinga ya ngolo nde: Yehowa Mfumu ya Kuluta Nene, pardo yibuka mono, pardo pesa mono kikesa, kaka mbala yai, O Nzambi, mpi bika nde mono vutula mbi na bantu ya Filistia ata sambu na disu na mono mosi mpamba.

Ebuna Samsoni yekaminaka makunzi zole ya kati-kati yina vandaka kusimba nzo, mpi yandi yekaminaka yo ti diboko na yandi ya kitata na ndambu mosi mpi diboko na yandi ya kimama na ndambu ya nkaka.

Samsoni bingaka na ndinga ya ngolo nde: Bika mono fwa ti bantu ya Filistia! Ebuna yandi pusaka ti ngolo na yandi yonso, mpi nzo bwilaka bamfumu ti bantu yonso yina vandaka na kati. Mpidina yandi fwaka bantu mingi na ntangu ya lufwa na yandi kuluta bantu yina yandi fwaka na ntangu yandi vandaka na luzingu.

Na nima, bampangi na yandi ti dibuta na yandi yonso kulumukaka sambu na kubaka yandi. Bo tombukaka ti yandi mpi zikaka yandi na kati-kati ya Sora ti Eshetaole, na maziamu ya tata na yandi Manoa. Yandi sambisaka Izraele bamvula 20.

Kuvandaka ti bakala mosi ya ntoto ya bangumba ya Efrayimi zina na yandi Mika.

Yandi tubilaka mama na yandi nde: Mbongo ya bibende yina bo bakaka na nge mpi yina mono waka nge ke singa bantu sambu na yo—tala! arza yango kele na mono. Mono muntu bakaka yo. Ebuna mama na yandi tubaka nde: Bika nde Yehowa kusakumuna mwana na mono.

Yo yina yandi vutudilaka mama na yandi mbongo yina ya bibende, kansi mama na yandi tubaka nde: Mono ta santisa kibeni mbongo yai ya me katuka na maboko na mono sambu na Yehowa sambu mwana na mono kusadila yo sambu na kusala kiteki ya kibende mpi kiteki ya nkaka. Ntangu yai mono ke vutudila nge yo.

Ntangu yandi vutulaka mbongo yina na mama na yandi, mama na yandi bakaka mbongo ya bibende mpi pesaka yo na muntu ya ke salaka bima ya arza. Muntu yina salaka kiteki ya kibende mpi kiteki ya nkaka ebuna bo tulaka yo na nzo ya Mika.

Bakala yai Mika vandaka ti nzo ya banzambi, ebuna yandi salaka efodi mpi biteki ya terafimi mpi tulaka mwana mosi na kati ya bana na yandi ya babakala sambu na kuvanda nganga-nzambi na yandi.

Na bilumbu yina, ntotila vandaka ve na Izraele. Konso muntu vandaka kusala mambu yina vandaka mbote na meso na yandi mosi.

Ntangu yai kuvandaka ti mwana-bakala mosi ya Betelemi na Yuda, yandi vandaka muntu ya dibuta ya Yuda. Yandi vandaka Mulevi mpi yandi vandaka kuzinga kuna tuka mwa ntangu.

Muntu yina katukaka na mbanza ya Betelemi na Yuda sambu na kusosa kisika ya kuzinga. Ntangu yandi vandaka kusala nzietelo na yandi, yandi kumaka na ntoto ya bangumba ya Efrayimi na nzo ya Mika.

Ebuna Mika tubilaka yandi nde: Nge me katuka na wapi? Yandi vutulaka nde: Mono kele Mulevi, mono me katuka na Betelemi na Yuda, mpi mono ke kwenda kusosa kisika ya kuzinga.

Ebuna Mika tubilaka yandi nde: Bikala ti mono, mpi vanda tata mpi nganga-nzambi na mono. Mono ta pesaka nge mbongo kumi ya bibende konso mvula, bilele ya kiteso mosi, mpi madia. Ebuna Mulevi yina kotaka na nzo.

Yo yina, Mulevi yina ndimaka na kubikala na nzo ya bakala yina, ebuna mwana-bakala yina kumaka bonso mwana na yandi.

Diaka Mika tulaka Mulevi yina sambu yandi vanda nganga-nzambi na yandi mpi yandi zingaka na nzo ya Mika.

Ebuna Mika tubaka nde: Ntangu yai mono me zaba nde Yehowa ta sadila mono mambu ya mbote, sambu Mulevi me kuma nganga-nzambi na mono.

Na bilumbu yina, ntotila vandaka ve na Izraele. Na bilumbu yina, dikanda ya bantu ya Dani vandaka kusosa kisika sambu na kuzinga, sambu tii na ntangu yina bo bakaka ve dikabu na kati ya makanda ya Izraele.

Bantu ya Dani bakaka babakala tanu na dibuta na bo, babakala ya me fwana yina katukaka na Sora ti Eshetaole, mpi tindaka bo sambu na kutala insi na mayele mpi kutala yo mbote-mbote. Bo tubilaka bo nde: Beno kwenda, beno tala insi mbote-mbote. Ntangu bo kumaka na ntoto ya bangumba ya Efrayimi, na nzo ya Mika, bo lalaka kuna.

Ntangu bo vandaka pene-pene ya nzo ya Mika, bo waka mungungu ya mwana-bakala yina ya Mulevi mpi bo zabaka yandi, yo yina bo kwendaka pene-pene na yandi mpi yulaka nde: Nani nataka nge awa? Inki nge ke sala na kisika yai? Sambu na nki nge me vanda awa?

Yandi vutudilaka bo nde: Mika salaka mutindu yai sambu na mono, mpi yandi bakaka mono na kisalu sambu mono vanda nganga-nzambi na yandi.

Ebuna bo tubilaka yandi nde: Pardo, yula Nzambi kana nzietelo na beto ta vanda mbote.

Nganga-nzambi tubilaka bo nde: Beno kwenda na ngemba. Yehowa kele ti beno na nzietelo na beno.

Yo yina babakala yina tanu kwendaka mpi kumaka na Layishi. Bo monaka mutindu bantu yina vandaka kuna vandaka kuditudila ntima bonso bantu ya Sidoni. Bo vandaka na ngemba mpi vandaka ve ti bangindu ya mbi, mpi ata muntu mosi ve ya nku, yina me nunga, vandaka na insi sambu na kuyangisa bo. Bo vandaka ntama kibeni ti bantu ya Sidoni mpi bo vandaka ve na bangwisana ti bantu yonso ya nkaka.

Ntangu bo vutukaka na bampangi na bo na Sora ti Eshetaole, bampangi na bo tubilaka bo nde: Yo me luta nki mutindu?

Bo vutulaka nde: Beto tombuka sambu na kunwanisa bo, sambu beto me mona nde insi yina kele mbote kibeni. Sambu na nki beno kele na keti-keti? Beno sukinina ve na kukwenda kubaka insi yina.